Ηλεκτρονική Διακυβέρνηση Υγείας και Κοινωνικής Ασφάλισης

Η Ηλεκτρονική Διακυβέρνηση Υγείας και Κοινωνικής Ασφάλισης (ΗΔΥΚΑ) αποτελεί Μονοπρόσωπη Ανώνυμη Εταιρεία, ιδρυθείσα με τον νόμο Ν.3607/2007 (ΦΕΚ 245/Α/2007). Η αρχική επωνυμία της ήταν Ηλεκτρονική Διακυβέρνηση Κοινωνικής Ασφάλισης ΑΕ (Η.ΔΙ.Κ.Α. Α.Ε.) και είναι διάδοχος του Κέντρου Ηλεκτρονικού Υπολογιστή Κοινωνικών Υπηρεσιών (Ν.Δ 390/69 (ΦΕΚ 283/Α/1969). Πρόκειται για μη κερδοσκοπική εταιρεία και λειτουργεί χάριν δημοσίου συμφέροντος ως Νομικό Πρόσωπο Ιδιωτικού Δικαίου, λειτουργώντας με τους κανόνες της ιδιωτικής οικονομίας. Υπάγεται στις διατάξεις του Ν.3429/2005 (ΦΕΚ 314/Α’/2005), εξαιρουμένου του άρθρου 14. Σκοπός της εταιρείας αποτελεί ο εκσυγχρονισμός και η ψηφιοποίηση των φορέων κοινωνικής ασφάλισης. Ιστορικό Στις 18 Ιανουαρίου 1969, με το Ν.Δ.390/1969, ιδρύθηκε το Κέντρο Ηλεκτρονικού Υπολογιστή Κοινωνικών Υπηρεσιών με έδρα την Αθήνα, ως ΝΠΙΔ. Ο ν.1943/1991 εντάσσει το Κ.Η.Υ.Κ.Υ στις διατάξεις των φορέων του δημόσιου και ευρύτερου Δημόσιου Τομέα. Το 2004, βάσει του ν.3232/2004, τίθεται υπό την εποπτεία του Ιδρύματος Κοινωνικών Ασφαλίσεων, κάτι που δεν εφαρμόστηκε ουδέποτε. Με τον ν.3607/2007, ο Κ.Η.Υ.Κ.Υ μετατρέπεται σε ΗΔΙΚΑ. Το 2008 με την ασφαλιστική μεταρρύθμιση του ν.3655/2008 δίδεται στον Η.ΔΙ.Κ.Α. Α.Ε ο ρόλος της χορήγησης του Αριθμού Μητρώου Κοινωνικής Ασφάλισης και ανάληψη έργων του ΚΠΣ. Το 2010 πραγματοποιήθηκε η χορήγηση διαχειριστικής επάρκειας ΕΛΟΤ 1429 για τη συμμετοχή σε διαγωνισμούς του ΕΣΠΑ. Στις 31 Δεκεμβρίου 2025, με το ν.5263/2025 η Η.ΔΙ.Κ.Α. Α.Ε. μετονομάστηκε σε «Ηλεκτρονική Διακυβέρνηση Υγείας και Κοινωνικής Ασφάλισης Μονοπρόσωπη Ανώνυμη Εταιρεία» (Η.Δ.Υ.Κ.Α. Μ.Α.Ε). Το σύνολο του μετοχικού κεφαλαίου της Η.Δ.Υ.Κ.Α. Μ.Α.Ε ανήκει στο Ελληνικό Δημόσιο, ελέγχεται και εποπτεύεται από κοινού από τους υπουργούς Ψηφιακής Διακυβέρνησης και Υγείας κατά λόγο αρμοδιότητάς τους. Εξωτερικοί σύνδεσμοι Διαδικτυακός τόπος της Ηλεκτρονικής Διακυβέρνησης Υγείας και Κοινωνικής Ασφάλισης